કદાચ હા અને કદાચ ના. અહીંની હા અને ના વચ્ચે આપણા આખા સમાજનું એક અવ્યક્ત ચિત્ર છૂપાયેલું છે. થોડાં દિવસો તો બધું બરાબર ચાલે છે. એ જ જૂની વાતોનો મેળાવડો. ઘરમાં કોઈ આવે તો પૂછે છે – અરે યાર, રિટાયર્ડ થઈ ગયા? અઠ્ઠાવન પૂરા એમને ? પછી એ ચતુર આગંતુક ઘરના દરેક સભ્યના ચહેરા તરફ જૂએ છે. દરેકના ચહેરા પર જુદી જુદી મોસમનું વાદળ હોય છે. જો આગંતુક સાવ અંગત હોય તો કહી દે છે- ઘરનાને ન ગમતું હોય તો અમારે ઘેર આવી જજો. વધારામાં કહે- આજકાલ દરેક ઘરમાં ફર્નિચર માટે બહુ જગ્યા હોય છે પણ માણસ માટે? વિચારવું પડે.